Der er netop kastet 20 bomber over Islamisk Stats højborg i Raqqa i det nordlige Syrien. Det oplyser Frankrigs forsvarsministerium ifølge Reuters.

Angrebet er blevet udført af 10 franske kampfly, der blev sendt ud fra De Forenede Arabiske Emirater og Jordan.

Bomberne ramte ifølge det franske forsvarsministerium en kommandocentral, et rekrutteringscenter for jihadister, et ammunitionsdepot og et træningscenter for militante grupper.

Artiklen fortsætter under videoen

Ønsker mere samarbejde

Angrebet blev udført i samarbejde med amerikanske styrker, og USA vil gerne samarbejde med Frankrig om at intensivere bombningen af terrororganisationen IS i Syrien og Irak.

Det siger USA's vicesikkerhedschef, Ben Rhodes, til den amerikanske tv-station, NBC, i forbindelse med G20-topmødet i Tyrkiet.

Her fortæller han også, at IS håber at kunne ramme amerikanske mål, men at man ikke på nuværende tidspunkt kender til aktuelle trusler.

Angrebet er en reaktion på terrororganisationens massakre i Paris, hvor 129 mistede livet og mere end 350 personer blev såret.

Franske fly bomber Raqqa.